KIRJALLINEN KYSYMYS E-1598/01

esittäjä(t): André Brie (GUE/NGL) komissiolle

(1. kesäkuuta 2001)

Aihe: Phare-ohjelman tulevaisuus Bosnia ja Hertsegovinassa

Minulla oli äskettäisen Balkanille suuntautuneen parlamentin valtuuskunnan vierailun aikana tilaisuus tutustua Bosnia ja Hertsegovinassa paikalliseen kansalaisjärjestöön, joka toteuttaa tällä hetkellä hanketta, jota komissio yhteisrahoittaa Phare-Lien-ohjelman yhteydessä. Kyseinen kansalaisjärjestö etsii kuitenkin jo nyt uusia rahoituslähteitä yhteisrahoituksen päättymisen jälkeiselle toiminnalleen, vaikka hanke on käynnissä vielä ensi vuoden ajan. Rahoitusta ei kuitenkaan voida enää toteuttaa Phare-Lien-ohjelman (tai sen seuraajan Access-ohjelman) yhteydessä, koska Bosnia ja Hertsegovinalle - toisin kuin kymmenelle muulle Keski- ja Itä-Euroopan maalle - ei sen jatkuvista vaikeuksista huolimatta ole myönnetty määrärahoja lainkaan.

Kun otetaan huomioon Bosnia ja Hertsegovinassa vallitsevat äärimmäisen suuret sosiaaliset ja taloudelliset jännitteet, paikallisten kansalaisjärjestöjen antama rakentava apu toimivan kansalaisyhteiskunnan lujittamiseksi ja se tosiasia, että erityisesti Phare-Lien-ohjelman yhteydessä on tähän saakka toteutettu useita menestyksekkäitä hankkeita, voiko komissio vastata seuraaviin kysymyksiin:

- Onko komissio tietoinen, kuinka tärkeitä tällaiset hankkeet ovat kansalaisyhteiskunnan rakenteiden lujittamiseksi, paikallisten aloitteiden monipuolistamiseksi ja niiden Bosnia ja Hertsegovinassa olevien tahojen tilanteen parantamiseksi, joita tuki hyödyttää suoraan?

- Miksi Bosnia ja Hertsegovinassa toteutettavalle Access-ohjelmalle ei myönnetty määrärahoja? Mikä taho teki tämän päätöksen?

- Mihin konkreettisiin toimiin komissio aikoo ryhtyä, jotta jatkossa myös tälle Bosnia ja Hertsegovinassa toteutettavalle ohjelmalle myönnetään uudelleen määrärahoja?

Chistopher Pattenin komission puolesta antama vastaus

(31. heinäkuuta 2001)

Komissio uskoo, että paikallisilla aloitteilla voidaan vaikuttaa merkittävästi Bosnian ja Hertsegovinan tilanteen vakauttamiseen. Esimerkiksi Phare-Lien-ohjelmasta rahoitetuilla hankkeilla on varmasti edistetty kansalaisyhteiskunnan rakenteiden luomista. Kehitystä on tuettu muun muassa tukemalla paikallisia aloitteita, joilla vuorostaan on ollut välittömiä, myönteisiä vaikutuksia paikallisille edunsaajille. Koska komissio pitää paikallisia aloitteita edelleenkin erittäin tärkeinä, valtiosta riippumattomille järjestöille (mm. kansalaisjärjestöille) annetaan vastaisuudessakin yhteisön tukea uuden Cards-ohjelman yhteydessä.

Phare-Lien-ohjelman toiminta on todellakin päätetty Bosniassa ja Hertsegovinassa, eikä maa voi osallistua myöskään sen seuraajaan, Access-ohjelmaan. Unioni on sen sijaan päättänyt neuvostossa, että yhteisön Länsi-Balkanin alueelle antamaa apua olisi rationalisoitava ja se olisi keskitettävä yhteen avustuskehykseen eli Cards-ohjelmaan Helsingissä joulukuussa 1999 kokoontuneen Eurooppa-neuvoston pyynnön mukaisesti. Cards on siis nyt ja vastaisuudessakin tärkein muun muassa valtiosta riippumattomille järjestöille annettavan yhteisön tuen väline.

Näin ollen Bosnialle ja Hertsegovinalle on ehdotettu vuoden 2001 Cards-ohjelmasta teknistä apua noin 40 valtiosta riippumattomalle järjestölle, joita avustetaan hankkeiden johtamisessa, verkostoitumisessa ja oikeusasioissa (mm. yhteyksissä valtion elimiin). Lisäksi on esitetty rahoitusta noin 30:lle sosiaalisen kehityksen hankkeelle, joita teknistä apua saavat valtiosta riippumattomat järjestöt ovat ehdottaneet. Samaten on ehdotettu pienimuotoisten toimien tukivälinettä yksittäisten aloitteiden tukemiseen. Vaikka Cards-ohjelman suuntaus poikkeaakin siis epäilemättä Phare-Lien-ohjelmasta ja sen seuraajasta, komissio uskoo, että sen rajoissa voidaan kuitenkin jatkaa tärkeiden paikallisten aloitteiden tukemista.